wickkiey/tamil-wikipedia-markdown huggingface dataset:
# மனோன் ரெச்சா நீர்



**மனோன் ரெச்சா நீர்** (*Manon Reja Neer*) என்பவர் வங்காளதேச நாட்டைச் சேர்ந்த சதுரங்க வீரராவார். 2010 ஆம் ஆண்டு சூன் மாதம் 10 ஆம் தேதியன்று இவர் பிறந்தார். 2024 ஆம் ஆண்டு அக்டோபர் மாதத்தில் இவருக்கு வயது 14 ஆண்டுகள், 3 மாதங்கள் மற்றும் 16 நாட்கள் இருக்கும்போது வங்காளதேசத்தின் பன்னாட்டு சதுரங்க மாசுட்டர் ஆனார். 2024 ஆம் ஆன்டு சூலை மாதத்தில் நடைபெற்ற 48ஆவது தேசிய சதுரங்க வாகையாளர் போட்டியில் 13 ஆட்டங்களில் 10 புள்ளிகளுடன் வெற்றி பெற்று தற்போதைய வாகையாளராக உள்ளார். பிடே அமைப்பு 2024 ஆம் ஆண்டு மனோன் ரெச்சா நீருக்கு பன்னாட்டு சதுரங்க மாசுட்டர் என்ற பட்டத்தை வழங்கியது.  

## சதுரங்க வாழ்க்கை
மனோன் ரெச்சா நீர் 2017 ஆம் ஆண்டில் தனது வேட்பாளர் மாசுட்டர் பட்டத்தைப் பெற்றார். கிராண்ட்மாசுட்டர், பன்னாட்டு மாசுட்டர், பிடேமாசுட்டர் ஆகிய சதுரங்க மாசுட்டர் பட்டங்களுக்கு முன்னோடி பட்டம் வேட்பாள மாசுட்டர் என்பதாகும்.  

2019 ஆம் ஆண்டு புது தில்லியில் நடந்த பொதுநலவாய இளைஞர் வாகையாளர் போட்டி, கொழும்பில் நடந்த ஆசிய இளைஞர் வாகையாளர் போட்டி மற்றும் தாசுகண்டில் நடந்த மேற்கத்திய-ஆசிய இளைஞர் வாகையாளர் போட்டி ஆகியவற்றிலிருந்து நீர் நான்கு தங்கம் மற்றும் ஒரு வெள்ளிப் பதக்கத்தை வென்றார்.  

2019 ஆம் ஆண்டு அக்டோபர் மாதத்தில் ஒன்பது வயதில், வங்காளதேச தேசிய சதுரங்க வாகையாளர் போட்டியில் இடம் பெற்ற இளைய வங்காளதேச வீரர் என்ற பெருமையை நீர் பெற்றார். முந்தைய சாதனையை கிராண்ட்மாசுட்டர் நியாசு முர்செட்டு 10 வயதில் வாகையாளர் பட்டம் வென்றதே சாதனையாகும். அவர் 2023 ஆம் ஆண்டில் தனது பிடே மாசுட்டர் பட்டத்தை வென்றார்.  

அங்கேரியின் புடாபெசுட்டு நகரத்தில் நடந்த சதுரங்கப் போட்டியில் இந்தியாவின் பன்னாட்டு சதுரங்க மாசுட்டர் சம்பிட் பாண்டாவை வீழ்த்தி, பன்னாட்டு சதுரங்க மாசுட்டர் பட்டம் பெற்ற இளைய வங்காளதேச சதுரங்க வீரர் என்ற பெருமையை நீர் பெற்றார். முந்தைய சாதனையை கிராண்ட்மாசுட்டர் நியாசு முர்செட்டு 15 வயது மற்றும் 5 மாதங்களில் வைத்திருந்தார். இப்போட்டியில் கிராண்டு மாசுட்டர்கள், பன்னாட்டு மாசுட்டர்கள், 2250 பிடே தரவரிசைப் புள்ளிகளுக்கு கீழே உள்ளவர்கள் கலந்து கொண்டு விளையாடினார்கள்.  

2025 ஆம் ஆண்டு மார்ச்சு மாதத்தில் இலங்கையின் கொழும்பில் நடந்த மண்டல சதுரங்க வாகையாளர் போட்டியை வென்ற பிறகு, நீர் 2025 சதுரங்க உலகக் கோப்பையில் விளையாடத் தகுதி பெற்றார்
# கிளார்க்கைட்டு



**கிளார்க்கைட்டு** (*Clarkeite*) என்பது (Na,Ca,Pb)<sub>2</sub>(UO<sub>2</sub>)<sub>2</sub>(O,OH)<sub>3</sub>என்ற மூலக்கூற்று வாய்ப்பாட்டால் விவரிக்கப்படும் ஒரு கனிமம் ஆகும். Na,Ca,Pb)(UO<sub>2</sub>)O(OH)•0-1H<sub>2</sub>O என்ற வாய்ப்பாட்டாலும் இதை அடையாளப்படுத்தலாம். இது ஒரு யுரேனியம் ஆக்சைடு கனிமமாகும்.  

பன்னாட்டு கனிமவியல் சங்கம் கிளார்க்கைட்டு கனிமத்தை Ckeஎன்ற குறியீட்டால் அடையாளப்படுத்துகிறது.  

கிளார்க்கைட்டின் நிறம் அடர் பழுப்பு நிறத்தில் இருந்து சிவப்பு கலந்த ஆரஞ்சு நிறம் வரை மாறுபடும். பெக்மாடைட்டு படிகமயமாக்கலின் போது, ​​யுரேனைட்டை ஆக்சிசனேற்றம் செய்து மாற்றுவதன் மூலம் கிளார்க்கைட்டு உருவாகிறது. யுரேனைட்டு தாங்கும் கிரானைட்டு பெக்மாடைட்டுகள் பொதுவானவை என்றாலும், கிளார்கைட்டு அரிதானது மற்றும் பிற யுரேனியம் தாதுக்களுடன் நெருக்கமாகப் பின்னிப் பிணைந்து காணப்படுகிறது.  

இக்கனிமம் இரண்டு இடங்களில் மட்டுமே அறியப்படுகிறது. அமெரிக்காவின் மேற்கு வட கரோலினாவில் உள்ள சுப்ரூசு பைன் பெக்மாடைட்டு மாவட்டம் மற்றும் இந்தியாவின் அச்மீர் மாவட்டத்தில் உள்ள இராச்புதானா ஆகியன இவ்விரண்டு இடங்களாகும். கிளார்கைட்டு கனிமம் மட்டுமே இயற்கையாகத் தோன்றும் உயர் வெப்பநிலை யுரேனேட்டு ஆகும். சிறந்த கிளார்கைட்டுக்கான பொதுவான வாய்ப்பாடு Na[(UO<sub>2</sub>)O(OH)](H<sub>2</sub>O)<sub>0–1</sub> ஆகும்.  

அமெரிக்க கனிம வேதியியலாளரும், அமெரிக்க புவியியல் ஆய்வின் முன்னாள் தலைமை வேதியியலாளருமான பிராங்க் விக்கிள்சுவொர்த் கிளார்க்கின் (1847-1931) நினைவாகப் இக்கனிமத்திற்கு கிளார்க்கைட்டு எனப் பெயரிடப்பட்டது.
# சோடியைட்டு



**சோடியைட்டு** (*Soddyite*) என்பது (UO<sub>2</sub>)<sub>2</sub>SiO<sub>4</sub>•2H<sub>2</sub>O என்ற மூலக்கூற்று வாய்ப்பாட்டால் விவரிக்கப்படும் ஒரு கனிமம் ஆகும். சோடியைட்டு யுரேனியத்தின் ஒரு கனிமமாகும். இது மஞ்சள் நிற படிகங்களைக் கொண்டுள்ளது. பொதுவாக ஆக்சிசனேற்றப்பட்ட யுரேனியம் தாதுக்களில் கியூரைட்டுடன் கலக்கப்படுகிறது. பிரிட்டிசு கதிரியக்க வேதியியலாளர் மற்றும் இயற்பியலாளர் பிரடெரிக் சோடியின் (1877–1956) நினைவாக இக்கனிமத்திற்கு சோடியைட்டு எனப் பெயரிடப்பட்டது  

பன்னாட்டு கனிமவியல் சங்கம் சோடியைட்டு கனிமத்தை Sodஎன்ற குறியீட்டால் அடையாளப்படுத்துகிறது.  

காங்கோ சனநாயகக் குடியரசின் ஆட்-கட்டங்கா மாகாணத்தில் உள்ள சின்கோலோப்வே யுரேனியம் சுரங்கத்தின் பகுதியில் கண்டுபிடிக்கப்பட்டதைத் தொடர்ந்து, 1922 முதல் சோடைட்டு ஒரு செல்லுபடியாகும் இனமாக இருந்து வருகிறது.
# பன்செமல்



**பன்செமல்** (*Pansemal*) என்பது இந்திய மாநிலமான மத்தியப் பிரதேசத்தில் உள்ள பர்வானி மாவட்டத்தில் உள்ள ஒரு நகரம் மற்றும் நகர பஞ்சாயத்து ஆகும்.  

## புவியியல்
. என்ற அடையாள ஆள்கூறுகளில் கடல்மட்டத்திலிருந்து சராசரியாக 242 மீட்டர் (793 அடி) உயரத்தில் பன்செமல் நகரம் அமைந்துள்ளது.  

## மக்கள் தொகையியல்
2001 ஆம் ஆண்டு மேற்கொள்ளப்பட்ட இந்திய மக்கள் தொகை கணக்கெடுப்பின்படி,பன்செமல் நகரத்தின் மக்கள் தொகை 10,745 ஆக இருந்தது. இம்மக்கள் தொகையில் ஆண்கள் 52% மற்றும் பெண்கள் 48% எனவும் இருந்தனர். பன்செமலில் சராசரி கல்வியறிவு விகிதம் 59% ஆகும், இது தேசிய சராசரியான 59.5% என்பதை விடக் குறைவு: ஆண்களின் கல்வியறிவு 68%, ஆகவும் பெண்களின் கல்வியறிவு 49% ஆகவும் இருந்தது. பன்செமல் நகரத்தின் மக்கள் தொகையில் 17% பேர் 6 வயதுக்குட்பட்டவர்கள் ஆவர்.  

2011 ஆம் ஆண்டு மேற்கொள்ளப்பட்ட இந்திய மக்கள் தொகை கணக்கெடுப்பின்படி,பன்செமல் நகரத்தின் மக்கள் தொகை 12,166 ஆக இருந்தது. இம்மக்கள் தொகையில் ஆண்கள் எண்ணிக்கை 6189 ஆகவும் பெண்கள் எண்ணிக்கை 5977 ஆகவும் இருந்தது. பன்செமலில் சராசரி கல்வியறிவு விகிதம் 75.62% ஆகும், இது தேசிய சராசரியான 69.32% என்பதை விட அதிகமாகும். ஆண்களின் கல்வியறிவு 82.07%, ஆகவும் பெண்களின் கல்வியறிவு 68.92% ஆகவும் இருந்தது. பன்செமல் நகரத்தின் மக்கள் தொகையில் 14.60% பேர் 6 வயதுக்குட்பட்டவர்கள் ஆவர்.  

## குறிப்பிடத்தக்க நபர்கள்
மாநிலத்தின் உள்துறை அமைச்சராக இருந்த பால பச்சன் இந்நகரத்தைச் சேர்ந்தவராவார்.
# திருச்சி. இரா. இராதாகிருஷ்ணன்

**திருச்சிராப்பள்ளி. இரா. இராதாகிருஷ்ணன்**, தமிழ் இலக்கிய அறிஞரும், தமிழ் மேடைப் பேச்சாளரும் ஆவார். சா. கணேசன் 1939ஆம் ஆண்டில் நிறுவிய கம்பன் கழகத்தின் மேடைகளில் கம்ப இராமாயணம் குறித்து ஆற்றிய சொற்பொழிவுகளின் ஊடாக இந்திய தேசிய உணர்வை மக்களிடையே விதைத்தவர்.  

மேடைப் பேச்சு மட்டுமின்றி புல்லாங்குழல், மோர்சிங், கஞ்சிரா போன்ற இசைக்கருவிகளை கற்றுத் தேர்ந்தவர். இராதாகிருஷ்ணன் எங்கும் தலைக் குடுமியுடன் காட்சியளிப்பர். இவர் இலங்கையைத் தவிர வேறு நாடுகளுக்கு சென்றதில்லை. திருச்சி இரா. இராதாகிருஷ்ணன் வாழ்க்கை வரலாறு குறித்து, அவரது மகன் *இரா. இராமமூர்த்தி* என்பவர் *தமிழ்க் கடல்* எனும் தலைப்பில் நூலை வெளியிட்டுள்ளார்.
# நவ்காம், பட்காம் மாவட்டம்

**நவ்காம்** (*Nowgam*), இந்தியாவின் ஜம்மு காஷ்மீர் ஒன்றியப் பகுதியில் உள்ள பட்காம் மாவட்டத்தின் *ஏ. கே. போரா* வருவாய் வட்டத்தில் அமைந்த பெரிய கிராமம் ஆகும். நவ்காம் கிராமம், சிறிநகருக்கு தென்கிழக்கே 9.3 கிலோமீட்டர் தொலைவில் உள்ளது. இதன் அஞ்சல் சுட்டு எண்190015 ஆகும். நவ்காமில் காவல் நிலையம் உள்ளது.  
## வரலாறு
நவ்காம் மற்றும் காஷ்மீரில் இரவு நேரத்தில் பாக்கித்தான் நாட்டில் இயங்கும் ஜெய்ஸ்-இ-முகமது எனும் தீவிரவாத அமைப்புக்கு ஆதரவாக சுவரொட்டிகள் ஒட்டப்பட்டிருந்ததை கண்காணித்த மாவட்டக் காவல் அதிகாரி *நிகில் போர்க்கர்*மேற்கொண்ட தொடர் விசாரணையில், மூன்று வாரங்கள் கழித்து அரியானா மாநிலத்தின் பரிதாபாத் நகரத்தில் ஒரு மருத்துவர் வீட்டில் சக்தி வாய்ந்த வெடிகுண்டுகள் தயாரிப்பிற்கான 2900 கிலோகிராம் அமோனியம் நைட்ரேட்டு மற்றும் எரி எண்ணெய் போன்ற மூலப்பொருட்களக் கைப்பற்றப்பட்டது.10 நவம்பர் 2025 அன்று ஜம்மு காஷ்மீர் காவல்துறை மற்றும் அரியானா காவல்துறை இணைந்து நடத்திய விசாரணையில் பரிதாபாத் நகரத்தின் வெளிபுறத்தில் ஒரு மருத்துவர் வீட்டில் வெடிபொருட்கள் செய்வதற்கான 360 கிலோகிராம் அமோனியம் நைட்ரேட்டு & எரி எண்ணெய் போன்ற மூலப்பொருட்கள், ஒரு தாக்குதல் துப்பாக்கி, ஒரு கைத்துப்பாகி கைப்பற்றப்பட்டது.  
## நவ்காம் காவல் நிலையம் வெடிப்பு
பரிதாபாத் நகரத்தில் கைப்பற்றப்பட்ட சுமார் 3,000 கிலோகிராம் வெடிபொருட்களை தடயவியல் பரிசோதனை செய்வதற்கு சிறிநகர் அருகே உள்ள நவ்காம் காவல் நிலையத்திற்கு எடுத்துச் செல்லப்பட்டது. காவல் நிலையத்தின் வெளிப்புறத்தில் கைப்பற்றப்பட்ட வெடிபொருட்களை தடயவியல் வல்லுநர்கள் ஆய்வு செய்கையில் திடீரென வெடிபொருட்கள் வெடித்து சிதறியதில் தடயவியல் வல்லுநர்கள், தாசில்தார் உள்ளிட்ட 9 காவலர்கள் சம்பவ இடத்தில் மடிந்தனர் மற்றும் 29 பேர் படுகாயம் அடைந்தனர். மேலும் நவ்காம் காவல் நிலையமும் வெடித்து சிதறியது.  

## இதனையும் காண்க
- 2025 தில்லி தானுந்துக் குண்டுவெடிப்பு
# பராய் மண்டிசா



**பராய் மண்டிசா** (*Farai Mandizha*) என்பவர் என்பவர் சிம்பாப்வே நாட்டைச் சேர்ந்த சதுரங்க வீரராவார். 1985 ஆம் ஆண்டு பிப்ரவரி மாதம் 14 ஆம் தேதியன்று சிம்பாப்வே நாட்டின் முரோம்பெத்சி நகரத்தில் இவர் பிறந்தார். பிடே அமைப்பு 2012 ஆம் ஆண்டில் இவருக்கு பன்னாட்டு சதுரங்க மாசுட்டர் பட்டத்தை வழங்கியது.  

## சதுரங்க வாழ்க்கை
பராய் மண்டிசா 40 ஆவது, 41 ஆவது மற்றும் 45 ஆவது சதுரங்க ஒலிம்பியாடு போட்டிகளில் சிம்பாப்வே அணிக்காக விளையாடினார்.  

இவர் அமெரிக்காவில் வசிக்கிறார். மேலும் நியூயார்க்கில் உள்ள அண்டர் கல்லூரி வளாகப் பள்ளி மற்றும் நியூ செர்சியில் உள்ள சிடார் இல் பிரெப் பள்ளி ஆகியவற்றில் சதுரங்கப் பயிற்சியாளராக இருந்துள்ளார்.  

2017 ஆம் ஆண்டு நடைபெற்ற உலக திறந்தநிலை சதுரங்க வாகையாளர் போட்டியில் 6/9 என்ற புள்ளிகளுடன் தனது இரண்டாவது கிராண்டு மாசுட்டர் விதிமுறையைப் பெற்றார்.  

2025 ஆம் ஆண்டு சதுரங்க உலகக் கோப்பையில் போட்டியிட சிம்பாப்வே சதுரங்க கூட்டமைப்பால் இவர் தேர்ந்தெடுக்கப்பட்டார். பாசெம் அமீனுக்கு எதிரான போட்டியில் இவர் போட்டிக்கு செல்லாத காரணத்தால் தோற்கடிக்கப்பட்டார்.
# சூரியேந்து தத்தா

**சூரியேந்து தத்தா** (*Suryendu Dutta*) என்பவர் இந்தியாவின் மும்பையிலுள்ள இந்திய தொழில்நுட்பக் கழகத்தில் புவி அறிவியல் துறையில் பேராசிரியராக உள்ளார். வண்டல்கள், கச்சா எண்ணெய்கள், தாவர வளர்சிதை மாற்றம், களிப்பாறை வளிமம், தொல்லுயிரெச்சத் தோற்ற இயல், புரோட்டின் படிவுமாற்றம், இலிக்னின் வளர்சிதை மாற்றம் ஆகிய பிரிவுகளில் இவரது ஆராய்ச்சி ஆர்வம் இருந்தது. 2001 ஆம் ஆண்டு கொல்கத்தாவின் இயாதவ்பூர் பல்கலைக்கழகத்தில் பயன்பாட்டு புவியியலில் முது அறிவியல் பட்டம் பெற்றார். 2003 ஆம் ஆண்டு மும்பை இந்திய தொழில்நுட்பக் கழகத்தில் புவி ஆய்வுத் துறையில் முதுநிலை தொழில்நுட்ப அறிவியல் பட்டம் பெற்றார், 2006 ஆம் ஆண்டு ஜெர்மனியின் ஆர்.டபிள்யூ.டி.எச். ஆச்சென் பல்கலைக்கழகத்தில் முனைவர் பட்டம் பெற்றார்.  
1. 2017 ஆம் ஆண்டில் சுவர்ணசெயந்தி உறுப்பினர் கௌரவம்
1. 2017 ஆம் ஆண்டில் தேசிய புவி அறிவியல் விருது
1. 2017 ஆம் ஆண்டில் பேராசிரியர் எசு பி சுகாத்மே கற்பித்தல் சிறப்பு விருது.
1. 2014 ஆம் ஆண்டில் தேசிய அறிவியல் அகாடமியின் இளைய விஞ்ஞானி விருது.
1. 2013 ஆம் ஆண்டில் புலனாய்வு மற்றும் தேசிய பாதுகாப்பு கூட்டணியின் உறுப்பினர் கௌரவம்
1. 2021 ஆம் ஆண்டில் 100 ஆசிய விஞ்ஞானிகள் பட்டியலில் இடம்.
# நெய் கிச்சிலி



**நெய் கிச்சிலி** *(Naikichili)* எனப்படும் இது; **CR 10-114** மற்றும் **CR 115** ஆகிய ஊங்கணோர் மரபு வழி நெல் இரகங்களை இணைத்து உருவாக்கப்பட்ட புதிய நெல் வகையாகும்.  

120 நாட்களில் முதிர்வடைவதாக கருதப்படும் இந்த நெல் இரகம், ஒரு எக்டேருக்கு சராசரியாக 4,000 கிலோ கூல உற்பத்தித்திறனைப் பதிவு செய்துள்ளது. குலைநோய் எனப்படும் பூஞ்சை நோயை எதிர்க்கும் திறன் கொண்ட இந்நெல் இரகத்தின் அரிசி, நீண்ட மற்றும் மெல்லிய (சன்னம்) இரகம் எனப்படுகிறது. குலைநோய் எனப்படும் பூஞ்சை நோயை எதிர்க்கும் திறன் கொண்ட இந்நெல் இரகத்தின் அரிசி,
# அனுராதா என். நாயக்கு



**அனுராதா என். நாயக்கு** (*Anuradha N. Naik*) இந்தியாவின் கோவாவில் உள்ள மத்திய கடலோர வேளாண் ஆராய்ச்சி நிறுவனத்தில் ஓர் ஆராய்ச்சியாளராகப் பணிபரிகிறார். கோலா மிளகாய் பயிரிடுவதில் பழங்குடி பெண்களுக்கு ஆதரவளித்த பணிக்காக 2018 ஆம் ஆண்டு நாரி சக்தி புரசுகார் விருதைப் பெற்றார்.  

## தொடக்க கால வாழ்க்கை
அனுராதா என். நாயக்கு கோவாவைச் சேர்ந்தவர். கோவா பல்கலைக்கழகத்தில் தாவரவியல் துறையில் பட்டப்படிப்பை முடித்தார்.  

## தொழில்
தேசிய கடல்சார் நிறுவனத்திலும், இந்திய வேளாண் ஆராய்ச்சி கழகத்தின், மத்திய கடலோர வேளாண் ஆராய்ச்சி நிறுவனத்திலும் அனுராதா என். நாயக்கு ஆராய்ச்சியாளராகப் பணியாற்றினார். மத்திய கடலோர வேளாண் ஆராய்ச்சி நிறுவனத்தில் பணியிலிருந்த போது ஒரு முறை கபோ-டி-ராமாவு பகுதிக்குச் சென்றபோது, சிவப்பு கோலா மிளகாய்கள் வெயிலில் உலர்த்தப்படுவதைக் கவனித்தார். மிளகாய்கள் கோலா கிராமத்திலிருந்து தங்களுடைய பெயரைப் பெற்றன. மேலும் மழைக்காலங்களில் கனகோனா பகுதியில் உள்ள மலைப்பகுதிகளில் மட்டுமே இவை வளர்க்கப்படுகின்றன.  

மிளகாய் பயிரிடும் பழங்குடிப் பெண்கள் முதலில் தங்கள் மிளகாய் செடி வளர்க்கும் நுட்பங்களைப் பற்றி நாயக்கிடம் விவாதிக்க தயங்கினர். ஆனால் அவர் அறிவியல் ஆராய்ச்சியின் மதிப்பினை பற்றி அவர்களிடம் எடுத்துக் கூறினார். கோலா கனகோனா மிளகாய் சாகுபடியாளர்கள் குழு என்ற சமூக அமைப்பை உருவாக்க இவர் பெண்களுக்கு உதவினார். இக்குழு மிளகாயை பொட்டலமிட்டு சந்தையில் விற்பனை செய்கிறது. இந்தக் குழுவிற்கு தாவர மரபணு இரட்சகர் எனும் சமூக விருது வழங்கப்பட்டது. மேலும் நாயக்கிற்கு 2018 ஆம் ஆண்டு நாரி சக்தி புரசுகார் விருது வழங்கப்பட்டது. இந்தியாவின் பெண்களுக்கு மட்டுமே வழங்கப்படும் மிகவும் உயர்ந்த சிவில் விருது இதுவாகும். மேலும் இவ்விருது பெற்ற கோவாவைச் சேர்ந்த முதல் நபர் என்ற சிறப்பும் இவருக்கு கிடைத்தது.  

2020 ஆம் ஆண்டு சனவரி மாதத்தில் கோலா மிளகாய்க்கு புவியியல் அடையாள கௌரவம் வழங்கப்பட்டது. இதன் சாகுபடி பரப்பளவை விரிவுபடுத்தும் நோக்கில் சோதனைகள் அறிவிக்கப்பட்டன. இருப்பினும் சமவெளிகளில் அதை வளர்ப்பது குறித்து நாயக்கு கவலை தெரிவித்தார்.. அகசைம் கிராமத்திலிருந்தும் தலிகாவோவிலிருந்தும் வரும் அர்மல் மிளகாய் மற்றும் செயிண்ட் எசுடேவாவ் தீவிலிருந்து வரும் ஓக்ரா என்ற வெண்டைக்காய் போன்ற பிற உள்ளூர் பயிர்களின் மீதும் இவர் தனது கவனத்தைத் திருப்பினார்.
# சந்திரகாந்து சம்பத்து



**சந்திரகாந்து சம்பத்து** (*Chandrakant Sampat*) என்பவர் இந்தியாவைச் சேர்ந்த ஒரு முதலீட்டாளர் ஆவார். 1929 ஆம் ஆண்டு முதல் 2015 ஆம் ஆண்டு வரையிலான காலத்தில் வாழ்ந்தார். 1970 ஆம் ஆண்டுகளில் மற்ற முதலீட்டாளர்கள் உண்மையான மதிப்பை உணரும் முன்பே பன்னாட்டு நிறுவனங்களைத் தேர்ந்தெடுத்து தனது செல்வத்தை குவித்தார். மேலும் "இந்தியாவில் மதிப்பு முதலீட்டின் தந்தை" என்று அறியப்பட்டார்.  

## ஆரம்ப வாழ்க்கை
1929 ஆம் ஆண்டு ஒரு குசராத்தி குடும்பத்தில் சந்திரகாந்து சம்பத்து பிறந்தார். 1950 ஆம் ஆண்டுகளில் தனது குடும்பத் தொழிலை விட்டு வெளியேறிய பிறகு, 26 வயதில் இந்திய சந்தையில் முதலீடு செய்யத் தொடங்கினார்.  

## தொழில்
1970 ஆம் ஆண்டுகளில் அந்நியச் செலாவணி ஒழுங்குமுறைச் சட்டம் நடைமுறைக்கு வந்த பிறகு, மற்ற முதலீட்டாளர்கள் தங்கள் பங்குகளை அவற்றின் உள்ளார்ந்த மதிப்புக்குக் கீழே குறைத்த நிறுவனங்களின் உண்மையான மதிப்பை உணரும் முன்பே, பன்னாட்டு நிறுவனங்களை வாங்கி இவர் பெரும் செல்வத்தை குவித்தார். "இந்தியாவில் மதிப்பு முதலீட்டின் தந்தை" என்று அழைக்கப்படும் சந்திரகாந்து சம்பத், ஒரு முழு தலைமுறை முதலீட்டாளர்களையும் ஊக்கப்படுத்தினார். உறுதிப்பாடு மற்றும் கடுமையான ஒழுக்கம் கொண்ட மனிதராக இருந்தார். இதனால் இந்தியாவின் மிகப்பெரிய முதலீட்டாளர்களில் ஒருவராக மாறினார்.  

டி-மார்ட் சில்லறை விற்பனைச் சங்கிலியின் நிறுவனர் மற்றும் உரிமையாளரும் மதிப்பு முதலீட்டாளருமான இராதாகிசன் தமானி உட்பட பல இந்திய முதலீட்டாளர்களை இவர் ஊக்கப்படுத்தி வழிநடத்தியதாகக் கூறப்படுகிறது. வெற்றிகரமான முதலீட்டு உத்திக்காக இவர் வாரன் பஃபெட்டுடன் ஒப்பிடப்பட்டார்.  

## இறப்பு
86 வயதான முதலீட்டாளர் ஒரு சுறுசுறுப்பான, எளிமையான வாழ்க்கையை நடத்தினார். 2015 ஆம் ஆண்டில் தனது 86 வயதில் இறந்தார்.
# ஆதித்யா சர்பால்



**ஆதித்யா சர்பால்** (*Aditya Surpal*) என்பவர் இந்தியாவைச் சேர்ந்த ஒரு தொழிலதிபர் ஆவார். 1982 ஆம் ஆண்டு மார்ச்சு மாதம் 16 ஆம் தேதியன்று பிறந்தார். சர்பால் குழுமத்தின் இயக்குநராகவும் இருந்தார். கல்வித் துறையில் இந்தோ-பிரெஞ்சு ஒத்துழைப்பை வளர்ப்பதற்கு பங்களித்ததற்காக 2023 ஆம் ஆண்டில் இவருக்கு பிரான்சு நாட்டின் தேசிய கௌரவ விருது வழங்கப்பட்டது.  

## ஆரம்பகால வாழ்க்கை
சர்பால் இந்தியாவின் லூதியானாவில் பிறந்தார். சர்பால் மிதிவண்டி நிறுவனத்தின் நிறுவனர் அனில் சர்பாலின் மகனாக அறியப்படுகிறார். புது தில்லி மாடர்ன் பள்ளியில் பள்ளிப்படிப்பை முடித்தார். பின்னர் கார்டிஃப் பல்கலைக்கழகத்தில் வணிக நிர்வாகத்தில் இளநிலை பட்டம் பெற்றார்.  

2020 ஆம் ஆண்டில், புது தில்லி மற்றும் குருகிராமில் வெளிநாட்டில் பிரெஞ்சு கல்விக்கான முகமையுடன் இணைந்து இந்தியாவின் முதல் தொடக்க நிலை மழலையர் பள்ளியான பேபி டக்சு மற்றும் ஆவ் கிராண்ட் ஏர் ஆகியவற்றை நிறுவினார்.  

## விருதுகள்
- 2022 ஆம் ஆண்டில் அங்கேரியின் கௌரவ தூதர்
- 2023 ஆம் ஆண்டில் மாநில அமைச்சர் கிரிசௌலா இயச்சரோபௌலோவால் தேசிய தகுதி ஆணையின் அதிகாரியாக நியமிக்கப்பட்டார்.
# பன்னாட்டுக் கூட்டுறவு ஆண்டு

2012 ஆம் ஆண்டை, **பன்னாட்டுக் கூட்டுறவு ஆண்டாக** (*International Year of Cooperatives*) 2009 திசம்பர் 18 அன்று ஐக்கிய நாடுகள் பொதுச் சபையால் அறிவிக்கப்பட்டது.  

உலகம் முழுவதும் சமூக-பொருளாதார வளர்ச்சிக்கு பங்களிக்கும் கூட்டுறவு அமைப்புகளை அங்கீகரிக்கும் விதமாக இந்த ஆண்டு அனுசரிக்கப்படுகிறது. இது அதிகாரப்பூர்வமாக 2011 அக்டோபர் 31 அன்று "கூட்டுறவு மூலம் ஒரு சிறந்த உலகத்தை உருவாக்குதல்" என்ற கருப்பொருளுடன் தொடங்கப்பட்டது. ஐக்கிய நாடுகள் சபையின் பொதுச் செயலாளர் பான் கி மூன் 2011 நவம்பரில் பன்னாட்டுக் கூட்டுறவு கூட்டணியின் உச்சி மாநாட்டில் உரையாற்ற அழைக்கப்பட்டார்.
# இரமேசு ரிசிதேவ்


**இரமேசு ரிசிதேவ்** (Ramesh Rishidev) என்ப்வர் இந்திய அரசியல்வாதியும் பீகார் சட்டமன்ற உறுப்பினரும் ஆவார். இவர் இந்தியாவின் பீகாரின் மாதேபுரா மாவட்டத்தைச் சேர்ந்தவர். பீகார் அரசின் பட்டியல் இனத்தவர் நலத்துறை அமைச்சராகவும், பீகார் சட்டமன்றத்தில் குமார்கண்ட் சட்டமன்றத் தொகுதி உறுப்பினராகவும் பணியாற்றினார்.  

## ஆரம்பகால வாழ்க்கை
ரிசிதேவ் 1970ஆம் ஆண்டு சனவரி 22 அன்று பீகாரின் மாதேபுரா மாவட்டத்தில் பிறந்தார்.  

## அரசியல்
ரிசிதேவ் அக்டோபர் 2005 பீகார் சட்டப்பேரவைத் தேர்தலில் குமார்கண்ட் சட்டமன்றத் தொகுதியில் போட்டியிட்டு வெற்றி பெற்றார். மீண்டும் இவர் 2010 மற்றும் 2015 பீகார் சட்டமன்றத் தேர்தலில் சிங்கேசுவர் சட்டமன்றத் தொகுதியில் போட்டியிட்டு வெற்றி பெற்றார். இவர் சூலை 2017இல் பீகார் அரசாங்கத்தின் பட்டியல் இன நலத்துறை அமைச்சராக நியமிக்கப்பட்டார்.  

பீகார் மாநில சட்டமன்றத்திற்கு 2025-ல் நடைபெற்றத் தேர்தலில் மீண்டும் சிங்கேசுவர் சட்டமன்றத் தொகுதியில் ஐக்கிய ஜனதா தள வேட்பாளராகப் போட்டியிட்டு வெற்றிபெற்றார்.
# மெக்கல்வெயிட்டு



**மெக்கல்வெயிட்டு-(Y)** (*Mckelveyite-(Y)*) என்பது Ba<sub>3</sub>Na(Ca,U)Y(CO<sub>3</sub>)<sub>6</sub>•3H<sub>2</sub>O.என்ற மூலக்கூற்று வாய்ப்பாட்டால் விவரிக்கப்படும் ஒரு கனிமம் ஆகும். இது நீரேற்றப்பட்ட சோடியம், பேரியம், இட்ரியம் மற்றும் யுரேனியம் கொண்ட கார்பனேட்டு தாதுவாகும்.  

பன்னாட்டு கனிமவியல் சங்கம் மெக்கல்வெயிட்டு-(Y) கனிமத்தை Mkv-Yஎன்ற குறியீட்டால் அடையாளப்படுத்துகிறது.  

## தோற்றம்
மெக்கல்வெயிட்டு-(Y) முதன்முதலில் 1965 ஆம் ஆண்டு வயோமிங்கின் சுவீட்வாட்டர் மாகாணத்தில் உள்ள கிரீன் ஆறு உருவாக்கத்தில் உள்ள படிவுகளிலிருந்து கண்டுபிடித்து விவரிக்கப்பட்டது. மேலும் அமெரிக்க புவியியல் ஆய்வின் முன்னாள் இயக்குநரான வின்சென்ட் எல்லிசு மெக்கெல்வியின் (1916–1985) நினைவாகப் பெயரிடப்பட்டது.  

வயோமிங்கின் பசுமை நதி உருவாக்கத்தில் திரோனா கனிம அடுக்குகளுடன் தொடர்புடையதாகக் காணப்படுகிறது. உருசியாவின் கோலா தீபகற்பத்தில் உள்ள கிபினி திண்மப்பாறைத் தொகுதி என்ற கார ஊடுருவும் இடத்திலிருந்தும் காணப்பட்டதாகப் பதிவாகியுள்ளது. இது பசுமை நதி உருவாக்கத்தில் எவால்டைட்டு, அக்மைட்டு, பயோடைட்டு, குவார்ட்சு, இலேபண்ட்சோவைட்டு, சீயர்லசைட்டு மற்றும் உலுகோசுபீனைட்டு ஆகிய கனிமங்களுடன் இணைந்து காணப்படுகிறது.  

கிபினி திண்மப் பாறைத் தொகுதியில் எவால்டைட்டு, பெலோவைட்டு-(Ce), புளோரைட்டு, நெனாட்கெவிசைட்டு, அன்சைலைட்டு-(Ce), சின்கைசைட்டு-(Ce), குகாரன்கைட்டு-(Y), பர்பான்கைட்டு, கால்சைட்டு, பாரைட்டு மற்றும் ஆர்த்தோகிளேசு ஆகிய கனிமங்களுடன் சேர்ந்து காணப்படுகிறது.  

ஆப்கானித்தானின் கனெசின் வளாகத்தில் இது டோலமைட்டு, கால்கின்சைட்டு-(Ce), கார்போசெர்னைட்டு, கனெசைட்டு மற்றும் பாரைட்டு ஆகியவற்றுடன் இணைந்து காணப்படுகிறது.[2] கியூபெக்கில் உள்ள செயிண்ட்-இலாயர் மலையிலும் கிடைப்பதாகப் பதிவாகியுள்ளது.  

கோலா தீபகற்பத்தில் உள்ள ஊரியார்வி கார-சிலிக்கா உள்ளடக்கம் குறைந்த மலைப்பகுதியில் நியோடிமியம் நிறைந்த மெக்கல்வெயிட்-(Nd) என்ற தொடர்புடைய கனிமத்தின் இருப்பு விவரிக்கப்பட்டுள்ளது. இருப்பினும், இந்த கனிமம் பன்னாட்டு கனிமவியல் சங்கத்தால் அங்கீகரிக்கப்படவில்லை.
# எல்தியார் ஓரோசுபேவ்



**எல்தியார் ஓரோசுபேவ்** (*Eldiar Orozbaev*) என்பவர் கிர்கிசுத்தான் நாட்டைச் சேர்ந்த ஒரு சதுரங்க விளையாட்டு வீரர். 2006 ஆம் ஆண்டில் இவர் பிறந்தார். பிடே அமைப்பு 2024 ஆம் ஆண்டில் இவருக்கு பன்னாட்டு சதுரங்க மாசுட்டர் என்ற பட்டத்தை வழங்கியது.  

## சதுரங்க வாழ்க்கை
2024 ஆம் ஆண்டு மே மாதத்தில் கிர்கிசுத்தான் நாட்டு சதுரங்க வாகையாளர் போட்டியில் அசில் அப்திசாபருடன் இரண்டாவது இடத்தைப் பிடித்தார். சமநிலை முறிவு ஆட்டங்களுக்குப் பிறகு இவர் மூன்றாவது இடத்தைப் பிடித்தார்.  

2024 ஆம் ஆண்டு சூன் மாதத்தில் ஆசிய இளைஞர் சதுரங்க வாகையாளர் போட்டியில் முதல் நான்கு சுற்றுகளில் சரியான தொடக்கத்தைப் பெற்ற ஐந்து வீரர்களில் இவரும் ஒருவர்..  

2025 ஆம் ஆண்டு பிப்ரவரி மாதத்தில் கிர்கிசுத்தான் நாட்டு சதுரங்க வாகையாளர் போட்டியில் இவர் அசில் அப்திசாபர் மற்றும் செமெட்டெய் டோலோகன் டெகின் ஆகியோருடன் சமநிலையில் இருந்தார். சமநிலை முறிவு ஆட்டங்கள் பயன்படுத்தப்பட்ட பிறகு, ஒரு விரைவான சமநிலை முறிவு போட்டியில் அப்திசாபருடன் விளையாடி வெற்றி பெற்று, தேசிய வாகையாளரானார்.
# பட்ராகி குர்து



**பட்ராகி குர்து** (*Patrahi Khurd*) என்பது இந்தியாவின் பீகார் மாநிலத்தில் உள்ள சரண் மாவட்டத்தில் உள்ள அம்னூர் சமூக மேம்பாட்டுத் தொகுதியில் உள்ள ஒரு கிராமமாகும். இது பைகா மித்ராசென் கிராம பஞ்சாயத்தின் அதிகார வரம்பிற்குள் வருகிறது. சரண் கோட்டத்தின் ஒரு பகுதியாகவும் உள்ளது.  
## புவியியல்
பட்ராகி குர்து பீகாரின் வடக்கு-மத்திய பகுதியில் சரண் மாவட்டத்தின் அம்னூர் தொகுதிக்குள் அமைந்துள்ளது. அம்னூரில் உள்ள தொகுதி தலைமையகத்திலிருந்து சுமார் 9 கி.மீ தொலைவிலும், சாப்ராவில் உள்ள மாவட்ட தலைமையகத்திலிருந்து சுமார் 29 கி.மீ தொலைவிலும் இக்கிராமம் கங்கை சமவெளியில் அமைந்துள்ளது.  
- அஞ்சல்: கிராமத்தின் அஞ்சல் குறியீட்டு எண் 841402 (அம்னூர்/சாப்ரா பகுதி) இன் கீழ் சேவை செய்யப்படுகிறது.
- போக்குவரத்து: கிராமப்புற சாலைகள் வழியாக அம்னூர் மற்றும் அருகிலுள்ள பிற குடியிருப்புகளுடன் இணைக்கப்பட்டுள்ளது. அருகிலுள்ள தொடருந்து வசதிகள் சாப்ரா மற்றும் சரண் மாவட்டத்தில் உள்ள பிற சிறிய உள்ளூர் நிலையங்களில் உள்ளன.

## பண்பாடு
சத் பூசை, தீபாவளி மற்றும் ஓலி போன்ற பொதுவான பீகார் பண்டிகைகளை குடியிருப்பாளர்கள் கொண்டாடுகிறார்கள். நாட்டுப்புற மரபுகள் மற்றும் விவசாய கலாச்சார நடைமுறைகளும் குறிப்பிடத்தக்கவை. பிராந்திய மத நடைமுறைகளுக்கு ஏற்ப, கோயில்கள் மற்றும் சன்னதிகள் குடியேற்றத்திற்குள் அல்லது அருகில் உள்ளன.
# கேதார்நாத் சிங் (பீகார்)


**கேதார்நாத் சிங்** (*Kedar Nath Singh*) என்பவர் இந்திய அரசியல்வாதியும் பீகார் சட்டமன்ற உறுப்பினறும் ஆவார். இவர் பாரதிய ஜனதா கட்சியினைச் சேர்ந்தவர். இவர் 2010 முதல் தொடர்ந்து நான்காவது முறையாக 2025ஆம் ஆண்டு நடைபெற்ற பீகார் சட்டமன்றத் தேர்தலில் பனியாபூர் சட்டமன்றத் தொகுதியில் பாரதிய ஜனதா கட்சி சார்பில் போட்டியிட்டு சட்டமன்ற உறுப்பினர் ஆனார். இவர் இதற்கு முந்தைய தேர்தல்களில் இராச்டிரிய ஜனதா தளம் வேட்பாளராகப் போட்டியிட்டு வெற்றி பெற்றுள்ளார்.  

## தேர்தல் செயல்பாடு
### 2025

### 2020
# செயற்கைக்கோள் ஏற்பி



செயற்கைக்கோள் ஏற்பி(satellite receiver)ஒரு சமயத்தில் ஒரு அலைவரிசையை மட்டுமே தேர்ந்தெடுக்கும்.இந்த செயல் மற்ற அறைகளில் அமைக்கப்படும் வேறொரு ஏற்பிக்கும் வழியை ஏற்படுத்துகிறது.அனேக செயற்கைக்கோள் ஏற்பியில் வெளியீடு கடத்தியை பொறுத்தும் அமைப்பு உள்ளது.தற்போது இரு வானொலி சைகையை ஒரு தட்டு ஆன்டெனா கொண்டு பெறும் வசதியும் ஏற்படுத்தப்பட்டுள்ளது. அதற்காக கூடுதல் வசதி கொண்ட உபகரணங்கள் இணைக்கப்படுகிறது.அவை மேட்ரிக்‌ஸ் அல்லது மல்டி சாட் சுவிட்ச் எனப்படுகிறது. நமக்கு தேவையான நிலையத்தைப் பெற உள்ளூர் செயற்கைக்கோள் இணைப்பை நிர்வாகம் செய்பவர்களிடமிருந்து பெறலாம்.  

செயற்கைக்கோள் வாங்கிகளின் தொடர்பை நிலவழி தொலைபேசி பாதையில் 24/7 ன் படிஏற்படுத்திக் கொள்ளலாம்.ஒரு சில பாதைக்கு கட்டணம் செலுத்தும்படி அமைக்கப்படுகிறது.இதனால் தேவையான சினிமா,பொழுதுபோக்கு மற்றும் விளையாட்டிற்கான அலைவரிசைகளை குறிப்பிட்ட தொகுப்பு கட்டணம் கொடுத்து பயன்படுத்தலாம்.
# மேசன் வாக்



**மேசன் வாக்** (*Mason Vaugh*)(சூன் 27, 1894 - அக்டோபர் 7, 1978) என்ப்வர் ஓர் அமெரிக்க விவசாயி ஆவார். இவர் 1921ஆம் ஆண்டு அலகாபாத் வேளாண் நிறுவனத்தில் வட அமெரிக்காவிற்கு வெளியே முதல் விவசாயப் பொறியியல் துறையை உருவாக்கினார்.  

## ஆரம்பகால வாழ்க்கை
மேசன் வாக் சூன் 27, 1894 அன்று மிசோரியின் போன் டெர்ரேயில் பிறந்தார். இவர் இலக்கணப் பள்ளி மற்றும் உயர்நிலைப் பள்ளியில் தனது வகுப்பில் முதலிடத்தில் பட்டம் பெற்றார். முதலாம் உலகப் போரின் போது இவர் அமெரிக்க தரைப்படையில் பணியாற்றினார். 1919ஆம் ஆண்டில் மிசோரி பல்கலைக்கழகத்தில் விவசாயத்தில் இளநிலைப் பட்டம் பெற்றார். மேலும் 1928ஆம் ஆண்டில் விவசாய பொறியியலில் முதுநிலைக்குச் சமமான பட்டத்தைப் பெற்றார்.  

## இந்தியாவில் பணி
1921ஆம் ஆண்டு வாக் இந்தியாவில் ஒரு சாதாரண சேவையாளராக அலகாபாத் வேளாண் நிறுவனத்தில் விவசாயப் பொறியியலைக் கற்பித்தார்.  

வாக், பாரம்பரிய இந்தியப் பொருட்களை நவீன விவசாயக் கருவிகளாக மாற்றினார். இவரது கண்டுபிடிப்புகளில் ஷபாஷ், ஒரு கலப்பை, ஒரு அச்சுப் பலகை, ஒரு சில போல்ட்கள் மற்றும் ஒரு மரக் கற்றை ஆகியவற்றைக் கொண்ட மேம்படுத்தப்பட்ட கலப்பை. ஷபாஷ் போன்ற மேம்படுத்தப்பட்ட கருவிகள் விவசாயிகள் முன்பு முடிந்ததை விட பெரிய பகுதிகளை உழுவதை சாத்தியமாக்கியது.  

வான் மண்வெட்டிகள், விவசாயிகள் மற்றும் கோதுமை கதிரடிக்கும் இயந்திரங்கள் போன்ற பல கருவிகளை அறிமுகப்படுத்தினார். ADS மற்றும் நிறுவனத்தால் உருவாக்கப்பட்ட மேம்படுத்தப்பட்ட கருவிகளைத் தயாரித்து விற்பனை செய்வதற்காக நைனியில் நிறுவப்பட்ட வேளாண் மேம்பாட்டுச் சங்கத்தின் (ADS) தலைவராக இருந்தார். அவர் 1957 இல் ஓய்வு பெற்று அமெரிக்காவிற்குத் திரும்பினார்.  

அவர் இந்தியாவில் விவசாயப் பொறியியலின் தந்தை என்று அழைக்கப்படுகிறார். அவரது நினைவாக இந்திய வேளாண் பொறியாளர்கள் சங்கம் (ISAE) மேசன் வான் வேளாண் பொறியியல் முன்னோடி விருதை நிறுவியது. ஐஐடி கரக்பூர் (1954–56) மற்றும் பந்த்நகர் பல்கலைக்கழகம் (1962–64) ஆகியவற்றில் வேளாண் பொறியியல் திட்டங்களை நிறுவுவதில் அவர் ஆற்றிய பங்களிப்பிற்காக இந்த விருதைப் பெற்ற முதல் நபர் பேராசிரியர் ரால்ஃப் சி. ஹே ஆவார்.
# எம். வி. சுப்பையா


**எம். வி. சுப்பையா செட்டியார்** (*M. V. Subbiah Chettiar*, பிறப்பு: பிப்ரவரி 2, 1939) என்பவர் ஒரு இந்திய தொழிலதிபர், முருகப்பா குடும்பத்தின் மூத்தவரும், முருகப்பா குழுமத்தின் முன்னாள் நிர்வாகத் தலைவரும் ஆவர். ஈஐடி பாரி நிறுவனத்தின் திருப்புமுனைக்கான இவர் அறியப்படுகிறார். 2012 ஆம் ஆண்டில், இவருக்கு இந்தியாவில் குடிமக்களுக்கு வழங்கப்படும் மூன்றாவது உயரிய விருதான பத்ம பூசண் விருது வழங்கப்பட்டது.  

## துவக்க கால வாழ்க்கை
இவர் தமிழ்நாட்டின் பள்ளத்தூரில் பிறந்தார். பின்னர் இவர் பர்மிங்காம் பல்கலைக்கழகத்தில் இரண்டு ஆண்டுகள் பொறியியல் பயின்றார் (ஆனால் பட்டம் பெறவில்லை) மேலும் ஆஸ்டன் பல்கலைக்கழகத்தில் தொழில்துறை நிர்வாகத்தில் பட்டயம் பெற்றார். ஹார்வர்ட் வணிகப் பள்ளியிலும் படித்தார். 2011 இல் பர்மிங்காம் பல்கலைக்கழகத்தால் இவருக்கு கௌரவ டியுனிவ் பட்டம் வழங்கப்பட்டது. 2008 முதல் 2013 வரை தேசிய திறன் மேம்பாட்டுக் கழகத்தின் தலைவராக இருந்தார்.
# மகேசுவர் அசாரி



**மகேசுவர் அசாரி** (*Maheshwar Hazari*) என்பவர் இந்தியாவைச் சேர்ந்த ஓர் அரசியல்வாதியாவார். 1962 ஆம் ஆண்டு அக்டோபர் மாதம் 9 ஆம் தேதியன்று இவர் பிறந்தார்.  
பீகார் சட்டமன்றத்தின் துணை சபாநாயகராக பணியாற்றினார். முன்னர் பீகார் மாநிலத்தில் தொழில்துறை, திட்டமிடல் மற்றும் மேம்பாட்டுத் துறை அமைச்சராகவும் பணியாற்றியுள்ளார். நகர்ப்புற மேம்பாடு மற்றும் வீட்டுவசதித் துறையின் பொறுப்பாளராக இருந்தார். பாட்னா மெட்ரோ மற்றும் புதிய பாட்னா வரைபடத் திட்டம் போன்ற பல பணிகளைச் செய்துள்ளார். பின்னர், பொதுப்பணித்துறை (கட்டிடக் கட்டுமானத் துறை) பொறுப்பைப் பெற்றார்.  

கல்யாண்பூர் (சமசுத்திபூர்) தொகுதியில் ராம் விலாசு பாசுவானின் மருமகன் ஒருவரை விட 52,000 வாக்குகள் வித்தியாசத்தில் மகேசுவர் அசாரி வெற்றி பெற்றார். இந்திய நாடாளுமன்றத்தின் முன்னாள் உறுப்பினரான இவர் சமசுத்திபூர் (மக்களவைத் தொகுதி) தொகுதியைப் பிரதிநிதித்துவப்படுத்தினார். 15ஆவது மற்றும் 16ஆவது மக்களவை தேர்தலில் போட்டியிட்டுள்ளார். பீகார் சட்டமன்றத்தில் மூன்று முறை சட்டமன்ற உறுப்பினராக இருந்தார். அசாரி ராம் விலாசு பாவானின் உறவினர் ஆவார். ராம் விலாசின் சகோதரர் ராம் சந்திர பாசுவானை தோற்கடித்தார். இவரது தந்தை ராம்சேவக் அசாரி, சோசலிச அரசியல்வாதி மற்றும் பீகார் சட்டமன்றத்தில் எட்டு முறை சட்டமன்ற உறுப்பினராக இருந்தார். மேலும் இவர் மக்களவையில் நாடாளுமன்ற உறுப்பினராக ஆறாவது பொதுத் தேர்தலில் தேர்ந்தெடுக்கப்பட்டார்.
# லைபோடிடே



**லைபோடிடே** (*Lipotidae*) என்பது சீனாவின் அழிந்துபோன பைஜி மற்றும் வட அமெரிக்காவின் பசிபிக் கடற்கரையின் பிற்பகுதி மியோசீன் மற்றும் பிளியோசீன் காலத்தில் தோன்றிய புதைபடிவ இனமான *பரபோன்டோபோரியா* ஆகியவற்றைக் கொண்ட நதி ஓங்கில்களின் குடும்பமாகும். சீனாவின் குவாங்சியில் உள்ள நியோஜீன் கடலோர வைப்புகளிலிருந்து ஒரு கீழ் தாடைத் துண்டை அடிப்படையாகக் கொண்ட *புரோலிபோட்சு* பேரினம், பைஜியின் அழிந்துபோன உறவினராக வகைப்படுத்தப்பட்டுள்ளது. ஆனால் சந்தேகத்திற்குரியது. இக்குடும்பத்தின் பழமையான சிற்றினம் சப்பானில் மியோசீன் பிற்பகுதியினைச் சேர்ந்த *இயோலிபோட்சு* ஆகும்.  

*லைபோடிடே* குடும்பத்தில் சமீப காலம் வரை செழித்து வளர்ந்த ஒரே சிற்றினம் பைஜி (*லைபோடசு வெக்சிலிஃபர்*) ஆகும். இது யாங்சே ஆற்றில் வாழ்கிறது. ஆனால் சீனாவில் தொழில்துறை மற்றும் மீன்பிடி நடவடிக்கைகளினால் கடுமையான பாதிப்பினை எதிர்கொண்டதன் காரணமாக 20ஆம் நூற்றாண்டின் இரண்டாம் பாதியிலிருந்து இதன் எண்ணிக்கை வெகுவாகக் குறைந்துள்ளது. மேலும் 21ஆம் நூற்றாண்டின் முற்பகுதியில் அழிந்துவிட்டதாகக் கருதப்படுகிறது.  

*கென்ட்ரியோடோன்டிட்* "லோபோசெட்டசு பப்பசு" என்பது லைபோடிடேயின் சாத்தியமான உறவினராகும்.  

## பேரினங்களும் சிற்றினங்களும்
†(?) லைபோடெசு  
†(?) *லை. வெக்சிலிபர்*  
† பரபோன்டோபோரியா  
† *பா. பசிஃபிகா*  
† *பா. இசுடெர்ன்பெர்கி*  
† *பா. வில்சோனி*  
† புரோலிபோட்டுசு  
† *பு. யுஜியான்ஜென்சிசு*  
† இயோலிபோட்சு  
† *இ. ஜபோனிகசு*
# வெள்ளையன்

**வெள்ளையன்** என்ற பெயரில் உள்ள கட்டுரைகள்:  

- அ. வெள்ளையன், முருகப்பா குழுமத்தின் செயல் தலைவர்
- வி. கே. வெள்ளையன், இலங்கை அரசியல்வாதி
- சி. சின்ன வெள்ளையன், தமிழக அரசியல்வாதி

## பட்டாம்பூச்சிகள்
- வெள்ளையன்கள் (பட்டாம்பூச்சிக்குடும்பம்)
- கொன்னை வெள்ளையன், பட்டாம்பூச்சி
- சுற்றும் வெள்ளையன், பட்டாம்பூச்சி
- வெளிர்சிவப்பு வெள்ளையன், பட்டாம்பூச்சி

## வேறு
- கௌர் வெள்ளையன் நீர்வீழ்ச்சி
- மாதலாபுரம் வெள்ளையன் சமூக ஐயனார் கோயில்
# போகோனா


**போகோனா** (*Phocoena*) என்பது நான்கு சிற்றினங்களைக் கொண்ட போர்போயிசுகளின் ஒரு பேரினமாகும்.  

*போகோனா* பேரினம் கடற்பாலூட்டி குடும்பமான சீடேசியாவில் போகோனிடே வரிசையில் வகைப்படுத்தப்பட்டுள்ளது. இப்பேரினம் நான்கு சிற்றினங்களை உள்ளடக்கியது. இந்த நான்கு சிற்றினங்கள்: *போகோனா போகோனா, போகோனா சைனசுசு*, போகோனா இசுபினிபின்னிசு, போகோனா டையோப்ட்ரிகா'' ஆகும். இதில் போ. போகோனா போகோனா, போ. போகோனா வொமெரின், போ. போகோனா ரெலிக்டா உள்ளிட்ட மூன்று துணையினங்களும் அங்கீகரிக்கப்பட்டுள்ளன. இந்த துணையினங்கள் முறையே அத்திலாந்திக்கு, பசிபிக் மற்றும் கருங்கடலில் காணப்படுகின்றன.  

இந்தப் பேரினத்தில் உள்ள போர்போயிசு சிற்றினங்கள் பல ஒத்த உருவவியல் அம்சங்களைக் கொண்டுள்ளன. இந்த பாலூட்டிகள் சிறியவை, இவற்றின் கரங்களும் சிறியவை. இவற்றின் உடலின் நீளம் அதிகபட்சமாக 250 செ.மீ. வரை உள்ளது. ஓங்கில்களுடன் ஒப்பிடுகையில் இவை வெளிப்புற அலகினைக் கொண்டிருக்கவில்லை. உணவிற்காக இதன் சிற்றினங்கள் வேட்டையாடப்படுகின்றன.  

| *போகோனா டையோப்ட்ரிகா* | கண்கவர் போர்போயிஸ் | குளிர்ந்த துணை அந்தார்டிகா, குறைந்த அண்டார்டிக் நீரில் வட்டவடிவம் |  |
| --- | --- | --- | --- |
| *போகோனா போகோனா* | துறைமுக போர்போயிஸ் | வடக்கு அத்லாந்திக், வடக்கு பசிபிக், கருங்கடலின் குளிரான கடலோர நீர்நிலைகள் |  |
| *போகோனா சைனசுசு* | வாக்விடா | கலிபோர்னியா வளைகுடாவின் வடக்குப் பகுதி, அல்லது கோர்டெசு கடல் |  |
| *போகோனா இசுபினிபின்னிசு* | பர்மிஸ்டரின் போர்போயிஸ் | தென் அமெரிக்கா கடற்கரை | } |
# மேப்பாடி



**மேப்பாடி** (*Meppadi*) இந்தியாவின் கேரள மாநிலத்தில் உள்ள ஒரு சிறிய நகரமாகும். கோழிக்கோடு மற்றும் ஊட்டி நகரங்களுக்கு இடையேயான மாநில நெடுஞ்சாலையில் அமைந்துள்ளது. அருகிலுள்ள நகரம் வயநாடு வருவாய் மாவட்டத்தின் தலைமையகமான கல்பெட்டா ஆகும்.  

## வரலாறு
### 2024 நிலச்சரிவுகள்
2024 ஆம் ஆண்டு சூலை மாதத்தில் வயநாடு மாவட்டத்தில் நிகழ்ந்த கொடிய நிலச்சரிவுகளால் அதிகம் பாதிக்கப்பட்ட கிராமங்களில் மேப்படியும் ஒன்றாகும்.  

## பொருளாதாரம்
மேப்பாடி கிராமத்தின் முக்கிய பொருளாதார நடவடிக்கை தேயிலை சாகுபடி ஆகும். சிறிய அளவில் காய்கறி சாகுபடியும் உள்ளது. மேப்பாடியில் வசிக்கும் பெரும்பாலான மக்கள் பல்வேறு தேயிலைத் தோட்டங்களில் தொழிலாளர்களாக உள்ளனர். அங்கு அவர்கள் ஏலக்காயையும் பயிரிடுகிறார்கள். உள்ளூர்வாசிகள் மற்றும் சுற்றுலாப் பயணிகளுக்கு உணவளிக்கும் ஒரு சிறிய நகரம் உள்ளது. சுற்றுலாப் பயணிகள் இந்த இடத்தின் ஆரோக்கியமான காலநிலையை அனுபவிக்க வருகிறார்கள்.  

## அமைவிடம்
வயநாடு மாவட்டத்தில் உள்ள கல்பெட்டா நகரத்திலிருந்து மேப்படி 12 கி.மீ தொலைவில் உள்ளது. இது கோழிக்கோடு நகரத்திலிருந்து 78 கி.மீ தொலைவிலும், நிலம்பூரிலிருந்து 81 கி.மீ தொலைவிலும், ஊட்டியிலிருந்து 106 கி.மீ தொலைவிலும், பெங்களூரிலிருந்து 281 கி.மீ தொலைவிலும் உள்ளது.  

## படக் காட்சியகம்

## சுற்றுலா
- கந்தன்பரா அருவி
- 900 கந்தி
- சூச்சிபாரா அருவி
- மீன்முட்டி அருவி (வயநாடு)
- எடக்கல் குகைகள்
- பூக்கோட்டேரி
- செம்பரா மலைமுடி
- காராப்புழா அணை
- வெள்ளரிமலை
- சூரியன் உதிக்கும் சமவெளி
- காராப்புழா அணை
- தாங்கிலோடு
# கோயில் கிராமம்

**கோயில் கிராமம்** (*Koil Or Quil Village*) , இந்தியாவின் ஜம்மு காஷ்மீர் ஒன்றியப் பகுதியில் உள்ள புல்வாமா மாவட்டம், புல்வாமா ஊராட்சி ஒன்றியத்தில் அமைந்த கிராம ஊராட்சி ஆகும். இக்கிராமம் பிர் பாஞ்சல் மலைத்தொடரில் கடல்மட்டத்திலிருந்து 1588 மீட்டர் உயரத்தில் உள்ளது. கோயில் கிராமத்திலிருந்து மாவட்டத் தலைமையிடமான புல்வாமா நகரம் 5 கிலோமீட்டர் தொலைவிலும், சிறிநகர் 33 கிலோமீட்டர் தொலைவிலும் உள்ளது. இக்கிராமம் புல்வாமா மாவட்டம் மற்றும் பட்காம் மாவட்டத்திற்கு மத்தியில் உள்ளது. இதன் அஞ்சல் சுட்டு எண் 192301 ஆகும். இக்கிராமத்தின் முக்கியப் பொருளாதாரம் வேளாண்மைத் தொழில் ஆகும். இக்கிராம மக்களில் பெரும்பான்மையினர் உருது மொழி பேசுகின்றனர். இதன் அருகமைந்த தொடருந்து நிலையம் 11 கிலோமீட்டர் தொலைவில் உள்ள அவந்திபோரா நகரத்தில் உள்ளது.  

## மக்கள் தொகை பரம்பல்
2011ஆம் ஆண்டின் இந்திய மக்கள் தொகை கணக்கெடுப்பின்படி 665 குடியிருப்புகள் கொண்ட கோயில் கிராமத்தின் மக்கள் தொகை 5064 ஆகும். அதில் 2519 ஆண்கள் மற்றும் 2545 பெண்கள் உள்ளனர். மக்கள் தொகையில் 6 வயதிற்குட்பட்ட குழந்தைகள் 12.54% வீதம் உள்ளனர். பாலின விகிதம் 1000 ஆண்களுக்கு 1010 பெண்கள் வீதம் உள்ளனர். சராசரி எழுத்தறிவு 62.43% ஆக உள்ளது. பட்டியல் சமூகத்தவர்கள் மற்றும் பட்டியல் பழங்குடிகள் முறையே 0 மற்றும் 41 ஆக உள்ளனர். இக்கிராம மக்களில் பெரும்பான்மையோர் இசுலாமியர் ஆவார்.  
## குறிப்பிடத்தக்கவர்கள்
- உமர் உன்-நபி
# சன்னா திக்கோட்சு



**சன்னா திக்கோட்சு** (*Channa stiktos*) என்பது *சன்னா* பேரினத்தைச் சேர்ந்த விரால் மீன் சிற்றினமாகும். இந்த மீன் அதிகபட்சமாக 18.8 செ.மீ. நீளம் வரை வளரும்.  

## சொற்பிறப்பியல்
இந்தச் சிற்றினத்தின் சிற்றினப் பெயரான *திக்கோட்சு* என்பது கிரேக்க வார்த்தையாகும். இதன் பொருள் "புள்ளி" என்பதாகும். இந்த மீனின் உடலில் உள்ள பல புள்ளிகளைக் இந்த சொல் குறிக்கிறது.  

## விளக்கம்
*சன்னா திக்கோட்சு*, புதிய வகை பாம்புத் தலை மீனாக, வடகிழக்கு இந்தியாவில் மிசோரம் பகுதியில் உள்ள கலடன் ஆற்றிலும் அதன் துணை ஆறுகளிலும் பதிவானது. உருவவியல், மூலக்கூறு அம்சங்களை நெருங்கிய தொடர்புடைய உயிரினங்களுடன் ஒப்பிடுவதன் அடிப்படையில் விவரிக்கப்பட்டுள்ளது. *சன்னா திக்கோட்சு*, மியான்மரில் விவரிக்கப்பட்டுள்ள *ச. ஆர்னாடிபின்னிசை*ப் போலவே உருவவியல் ரீதியாக ஒத்திருக்கிறது. இருப்பினும், தலையின் முதுகெலும்பு, வயிற்றுப்புற பக்கங்களில் காணப்படும் கருப்பு புள்ளிகளினால் இவை வேறுபடுகிறது.
# முனைவாக்கவரைவு


**முனைவாக்கவரைவு** (*polarography*) என்பது மின்வேதியல் தொழில்நுட்பமாகும். மின்னழுத்தம் படிப்படியாக பயன்படுத்தப்படும் பொழுது பாயும் மின்னோட்டத்தை அளவிடுவதன் மூலம் ஒரு கரைசலில் உள்ள செறிவு மற்றும் அதன் தன்மையைப் பகுப்பாய்வு செய்யப் பயன்படுகிறது. இது வேலை செய்யும் மின் முனையாகவும், குறிப்பு மின் முனையாகவும் ஒரு வீழ்ச்சி பாதரச மின் முனையைப் பயன்படுத்துகிறது. தரவு ஒரு மின்னோட்ட மின்னழுத்த வளைவாக திட்டமிடப்பட்டுள்ளது. இது துருவ வரைபடம் எனவும் அழைக்கப்படுகிறது. இது தரமான அரை-அலை ஆற்றலின் அடிப்படையில் மற்றும் அளவுப்பரவல் மின்னோட்டத்தின் அடிப்படையில் பகுப்பாய்வை வழங்குகிறது. நோபல் பரிசு வென்ற ஜரோஸ்லாவ் ஹெய்ரோவ்ஸ்கி இதைக் கண்டுபிடித்தார்.
# உமர் உன்-நபி

**உமர் உன்-நபி** (*Umar Un Nabi*), இந்தியாவின் ஜம்மு காஷ்மீரின் புல்வாமா மாவட்டத்தில் உள்ள கோயில் கிராமத்தைச் சேர்ந்த எம் பி பி எஸ் படித்த 35 வயதான மருத்துவர் ஆவார். இவர் 10 நவம்பர் 2025 அன்று தில்லி செங்கோட்டை தில்லி மெட்ரோ நிலையம் அருகே, தான் ஓட்டி வந்த கார்குண்டை வெடிக்கச் செய்ததால், தான் உள்ளிட்ட 15 பேர் கொல்லப்பட்டதுடன், மேலும் 18க்கும் மேற்பட்டோர் கொல்லப்ப்பட்டனர். தில்லி காவல்துறை உமர் உன் நபி மீது 1967 சட்டவிரோத செயல்பாடுகள் தடுப்புச் சட்டத்தின் கீழ் குற்ற வழக்கு பதிவு செய்தனர். இது தொடர்பான விசாரணையை தேசியப் புலனாய்வு முகமை நடத்தி வருகிறது. இந்நிலையில் ஜம்மு காஷ்மீர் காவல்துறையினர் கோயில் கிராமத்த்தில் உள்ள உமர் உன்-நபியின் சொந்த வீட்டை இடித்துத் தள்ளினர்.  
## வரலாறு
- உமர் உன்-நபி 2017ஆம் ஆண்டில் சிறிநகரில் உள்ள அரசு மருத்துவக் கல்லூரியில் இளநிலை மருத்துவம் படித்து முடித்து, தன்னை ஒரு மருத்துவராக பதிவு செய்து கொண்டார். பரிதாபாத் அருகே செயல்படும் அல்-ஃபலா பல்கலைக்கழகத்தின் மருத்துவக் கல்லூரியில் உதவிப் பேரராசிரியாக சேர்வதற்கு முன்னர் உமர் உன்-நபி சிறிநகர் மற்றும் அனந்தநாக் மாவட்டங்களில் உள்ள மருத்துவமனைகளில் அரசு மருத்துவராக பணிபுரிந்தார். அல்-ஃபலா மருத்துவமனை அருகே 3 ஆண்டுகளாக ஒரு அறையை வாடகைக்கு எடுத்து தங்கியிருந்தார்.

- 9 நவம்பர் 2025 அன்று ஜம்மு காஷ்மீர் மற்றும் அரியானா காவல்துறையினர் இணைந்து நடத்திய தேடுதல் வேட்டையில் பரிதாபாத் நகரத்தில் உள்ள தனது கூட்டாளிகளின் குடியிருப்புகளில் வெடிகுண்டுகள் தயாரிப்பதற்கான 2,900 கிலோகிராம் அம்மோனியம் நைட்ரேட், டெட்டனேட்டர்கள் போன்ற மூலப்பொருட்கள், ஏகே 47 துப்பாக்கி, கைத்துப்பாக்கி, டைம்மர் கண்டுபிடிக்கப்பட்டதால், உமர் நபி கடும் பீதி அடைந்தார்.

- 10 நவம்பர் 2025 அன்று உமர் நபி தன் அலைபேசியை அணைத்து விட்டு, அல்-ஃபலா மருத்துவமனையிலிருந்து 15 கிலோமீட்டர் தொலைவில் உள்ள *தௌஜ்* கிராமத்தில் மறைந்து கொண்டார். பின் வெடிபொருட்களை நிரப்பிய தனது உண்டாய் ஐ20 காரை ஓட்டிக் கொண்டு, தில்லி நகரத்தின் செங்கோட்டை மெட்ரோ நிலையத்தில் பல மணி நேரம் காத்துக்கொண்டிருந்தார். பின் மாலை வேளையில் காரை ஓட்டிக் கொண்டு செங்கோட்டை அருகே உள்ள சிக்னலில் நிறுத்திய வேளையில் காரை வெடிக்கச் செய்தார். இதனால் உமர் நபியும், பக்கத்தில் நின்று கொண்டிருந்த பிற வண்டிகளும் வெடித்து சிதறியதில், சம்பவ இடத்தில் 13 பேர் கொல்லப்பட்டனர் மற்றும் 20க்கும் மேற்பட்டோர் படுகாயம் அடைந்தனர். தில்லி காவல்துறை கார்வெடிகுண்டு தொடர்பாக முதல் தகவல் அறிக்கை பதிவு செய்தன் பேரில், தேசியப் புலனாய்வு முகமை நடத்திய டி. என். ஏ சோதனையில் கார்குண்டை வெடிக்க வைத்தது மருத்துவர் உமர்-நபி என உறுதி செய்யப்பட்டது.

- 12 நவம்பர் 2025 அன்று காஷ்மீரில் உள்ள கோயில் கிராமத்தில் உள்ள உமர்-நபியின் சொந்த வீட்டை ஜம்மு காஷ்மீர் காவல்துறையினர் இடித்துத் தள்ளினர்.
## பிண்ணனி
18 அக்டோபர் 2025 அன்று ஜம்மு காஷ்மீரின் கோடைக்கால தலைநகரான சிறிநகர் அருகே உள்ள நவ்காம் கிராமத்தில் பாகிஸ்தானில் செயல்படும் தீவிரவாத அமைப்பான ஜெய்ஸ்-இ-முகமதுவிற்கு ஆதரவாக சுவரொட்டிகள் ஒட்டப்பட்டிருந்தது. இது தொடர்பான விசாரணையில், ஜம்மு காவல்துறையினரை, அரியானாவின் பரிதாபாத் நகரம் வரை இட்டுச் சென்றது. அரியானா காவல்துறையுடன், ஜம்மு காஷ்மீர் காவல்துறையினர் நடத்திய தேடுதல் வேட்டையில் 9 நவம்பர் 2025 அன்று வெடிகுண்டுகள் தயாரிப்புக்குத் தேவையான 2,900 கிலோகிராம் அம்மோனியம் நைட்ரேட், டெட்டனேட்டர்கள் மற்றும் துப்பாக்கிகள் கைப்பற்றப்பட்டது.  
## இதனையும் காண்க
- 2025 தில்லி தானுந்துக் குண்டுவெடிப்பு
- அல்-ஃபலா பல்கலைக்கழகம்
- நவ்காம், பட்காம் மாவட்டம்
- கோயில் கிராமம்
# வடுவஞ்சல்



**வடுவஞ்சல்** (**Vaduvanchal**) என்பது இந்தியாவின் கேரள மாநிலத்தில் வயநாடு மாவட்டத்தில் உள்ள ஒரு சிறிய நகரம் ஆகும். இந்நகரம் கோழிக்கோடு-ஊட்டி சாலையில் அமைந்துள்ளது. வடுவஞ்சல் நகரம் முப்பைநாடு பஞ்சாயத்தின் ஒரு பகுதியாகும்.  

## சுற்றுலா
வடுவஞ்சல் பகுதி, முதன்மையாக தேயிலை, காபி மற்றும் ரப்பர் போன்ற தோட்டங்களால் நிறைந்துள்ளது. மீன்முட்டி அருவி மற்றும் சன்ரைசு பள்ளத்தாக்கு ஆகியவை நகரத்திற்கு அருகில் உள்ளன. சுற்றுலா தலங்களுக்கு அருகாமையில் இருப்பதால், இப்பகுதியில் பல தங்குமிடங்கள் மற்றும் உல்லாச விடுதிகள் உள்ளன.
# இரவீந்தர குமார் கோட்னாலா



**இரவீந்தர குமார் கோட்னாலா** *(Ravinder Kumar Kotnala)* இந்தியாவைச் சேர்ந்த ஓர் அறிவியல் அறிஞர் ஆவார். ஆர்.கே. கோட்னாலா என்ற பெயராலும் அறியப்படுகிறார். நீர்மின்சார மின்கலம், சூரிய மின்கலங்கள், காந்தப் பொருட்கள் & காந்தப்புல அளவீடுகள் போன்ற தலைப்புகளில் இவர் பணியாற்றியுள்ளார். தேசிய இயற்பியல் ஆய்வகம், அணுசக்தித் துறை சோதனை மற்றும் அளவுத்திருத்த ஆய்வகங்களுக்கான தேசிய அங்கீகார வாரியம் போன்ற அமைப்புகளில் இவர் ஈடுபட்டுள்ளார். அறிவியல் மற்றும் தொழிலக ஆய்வு மன்றத்தில் சுற்றுச்சூழல் அறிவியல் மற்றும் உயிரி மருத்துவ அளவியல் பிரிவுகளில் தலைவராக பணியாற்றியுள்ளார்.  

## விருதுகள் மற்றும் கௌரவங்கள்
கோட்னாலா நொய்டாவில் உள்ள நிறுவனமான அமிட்டி மற்றும் நானோ தொழில் நுட்ப கெளரவப் பேராசிரியர்களில் ஒருவர்.  

| விருது பெற்ற ஆண்டு/ | விருதின் பெயர் | விருது வழங்கிய அமைப்பு | மேற்கோள்கள் |
| --- | --- | --- | --- |
| 2008 | பொருள் அறிவியல் (காந்தப் பொருட்கள்) ஆராய்ச்சி சங்க விருது | இந்தியப் பொருட்கள் ஆராய்ச்சி சங்கம் (இ.பொ.ஆ.ச) |  |
| 2013 | கல்வியாளர் | ஆசியா பசிபிக் அகாடமி மற்றும் பொருட்கள்(ஆ.ப.அ.ம.பொ) |  |
| 2015 | தேசிய அறிவியல் அகாடமி உறுப்பினர் | தேசிய அறிவியல் அகாடமி, அலகாபாத் |  |
| 2018 | இராசா இராமன்னா ஆய்வு உதவித் தொகை | அணு சக்தித் துறை, இந்தியா |  |
| 2020 | சோதனை மற்றும் அளவுத்திருத்த ஆய்வகங்களுக்கான தேசிய அங்கீகார வாரியத்தின் தலைவர் | இந்திய தர கவுன்சில் |  |
| 2018–முதல் தற்போது வரை | தலைவர் | அறிவியல் மதிப்புகளுக்கான சங்கம் | } |

## தேர்ந்தெடுக்கப்பட்ட வெளியீடுகள்
- 
-
# அங்கேரிய ராட்சதப் புறா



**அங்கேரிய ராட்சதப் புறா** (*Hungarian Giant Pigeon*) அங்கேரி நாட்டின் பழமையான புறா இனங்களில் ஒன்றாகும். இவை "புறாக்களின் ராணி" என்ற செல்லப்பெயரால் அழைக்கப்பட்டன.  

நூற்றுக்கணக்கான ஆண்டுகளாக நாக்யால்போல்டு என்ற அங்கேரியச் சமவெளியில் ஒரு பொதுவான புறா இனமாக இருந்து வருகிறது. அவற்றின் மூதாதைய புறாக்கள் பெரும்பாலும் துருக்கியிலிருந்து வந்தவைகளாக இருக்கலாம். மேலும், கீழ் அங்கேரியின் துருக்கிய ஆக்கிரமிப்பு சகாப்தத்தின் போது இவை தேசியமயமாக்கப்பட்டன.  

இதன் அலகிலிருந்து வால் வரை, அங்கேரிய ராட்சதப் புறா 45–50 செ.மீ வரை நீளமும் 25–28 செ.மீ உயரமும் கொண்டுள்ளது. சாதாரண புறாக்களுடன் ஒப்பிடும்போது இது வலுவான எலும்புகளைக் கொண்டுள்ளது. பெண் புறாக்களின் எடை குறைந்தபட்சம் 800 கிராம் ஆகவும் ஆண் புறாக்களின் எடை 900-1000 கிராம் ஆகவும் இருக்கும். இவற்றின் பெரிய அளவு காரணமாக, 1920 ஆம் ஆண்டுகளில் பெரும்பாலும் அமெரிக்காவில் சண்டையிடும் புறாக்களாகப் பயன்படுத்தப்பட்டன. முதலில் வெள்ளை நிறத்தில் இருந்த இவை இப்போது கருப்பு, சாம்பல் மற்றும் பழுப்பு நிறங்களில் காணப்படுகின்றன. தற்போது அங்கேரியில் சுமார் 1500 புறாக்கள் வரை இருப்பதாக கூறப்படுகிறது.
# றிங்கல் தௌபே மேல்நிலைப் பள்ளி



கன்னியாகுமரி மாவட்டம், மைலாடியில் உள்ள றிங்கல் தௌபே மேல்நிலைப் பள்ளி பழமையான பள்ளிகளில் ஒன்றாகும்.இது 1809 இல் நிறுவப்பட்டது. மைலாடியிலிருந்து சுசீந்திரம் செல்லும் பிரதான சாலையில் அமைந்துள்ளது. 6-வது வகுப்பு முதல் 12 ஆம் வகுப்பு வரை ஆண் மற்றும் பெண் மாணவர்கள் இருவரும் இங்கிருந்து கற்றுக்கொள்கிறார்கள்.  

## செயல்பாடுகளும் விருதுகளும்
கீழ்கண்ட செயல்பாடுகள் பள்ளியில் செயல்பட்டு வருகிறது.  
1. தேசிய மாணவா் படை
1. சாரணர் சங்கம்
1. பசுமைப்படை
1. இளைஞர் செஞ்சிலுவை சங்கம்
1. செந்நாடாப் படை
1. கலந்துரையாடல் அரங்கம்

பள்ளியின் வளாகத்தை சுற்றி நிழலுக்கான மரங்களைக் கொண்ட பரந்த விளையாட்டு மைதானங்கள் உள்ளன. ஒரு கால்பந்து விளையாட்டு மைதானம் பள்ளி வளாகத்திற்கு சார்ந்து அமைந்துள்ளது.  

## வெளி இனைப்புகள்
- http://incrediblekumari.blogspot.com/2011/05/first-english-school-in-southtravancore.html
- https://schools.org.in/kanniyakumari/33300200407/ringle-daube-hss-myladi.html
- https://www.justdial.com/Kanyakumari/Ringle-Taube-Higher-Secondary-School-Mayiladi/9999P4653-4653-180119153518-M2C8_BZDET
- https://stackschools.com/schools/33300200407/ringletaube-hss-mylaudy
# நிசான் சிங் மைதானம்


**நிசான் சிங் மைதானம்** (*Nishan Singh Stadium*) பீகார் மாநிலம் குத்ரா நகரில் உள்ள ஒரு பல்நோக்கு மைதானமாகும். இந்த மைதானம் முக்கியமாக உள்ளூர் துடுப்பாட்டப் போட்டிகளுக்குப் பயன்படுத்தப்படுகிறது. இந்த மைதானமானது முக்கியமாக கால்பந்து, துடுப்பாட்டம் மற்றும் பிற விளையாட்டுப் போட்டிகளை நடத்தப் பயன்படுத்தப்படுகிறது. பகல் இரவு போட்டிகளை நடத்துவதற்கு மைதானத்தில் வசதிகள் உள்ளன. ரஞ்சிக் கோப்பைப் போட்டிகளை விளையாடும் வகையில் இந்தியத் துடுப்பாட்டக் கட்டுப்பாடு வாரியத்தின் அனைத்து விதிமுறைகளையும் கருத்தில் கொண்டு இது உருவாக்கப்பட்டுள்ளது.
# இரனிந்து தில்சான் லியனகே



**இரனிந்து தில்சான் லியனகே** (*Ranindu Dilshan Liyanage*) இலங்கையைச் சேர்ந்த ஒரு சதுரங்க வீரராவார். இரனிந்து லியனகே என்ற பெயராலும் இவர் அறியப்படுகிறார். 2003 ஆம் ஆண்டில் இவர் பிறந்தார். 2020 ஆம் ஆண்டில் இரனிந்து தில்சான் லியனகே இலங்கையின் தேசிய சதுரங்க வாகையாளராகத் திகழ்ந்தார். 2021 ஆம் ஆண்டு சூலை மாதத்தில் பிடே சதுரங்க உலகக் கோப்பையில் பங்கேற்ற முதல் இலங்கையர் ஆனார். பிடே அமைப்பு 2023 ஆம் ஆண்டில் இவருக்கு பன்னாட்டு சதுரங்க மாசுட்டர் என்ற பட்டத்தை வழங்கியது. தற்போது உசுபெக்கிசுத்தான் கிராண்ட்மாசுட்டர் அலெக்சி பார்சோ இவருக்கு பயிற்சியளிக்கிறார்.  

## சதுரங்க வாழ்க்கை
2009 ஆம் ஆண்டு கம்பகாவின் கலகெடிகேனவில் உள்ள அசோகா தொடக்கப்பள்ளியில் ஆரம்ப வகுப்புகளில் படிக்கும் போது ரனிந்து சதுரங்கத்தில் தனது ஆர்வத்தைத் தொடர்ந்தார். பின்னர் 3 ஆம் வகுப்பில் ஆனந்தா கல்லூரிக்குச் சென்றார். ஆனந்தா கல்லூரியில் மூத்த தேசிய சதுரங்க வீராங்கனை சுனீதா விச்சேசூரியா இவருக்கு பயிற்சி அளித்தார். பின்னர் 2013 ஆம் ஆண்டு இலங்கையின் பன்னாட்டு சதுரங்க மாசுட்டர் ரொமேசு வீரவர்தனவா இவருக்கு பயிற்சி அளித்தார்.  

2016 ஆம் ஆண்டில், சீனாவில் நடைபெற்ற ஆசிய நாடுகள் கோப்பையில் வெண்கலப் பதக்கம் வென்ற 14 வயதுக்குட்பட்ட தேசிய சதுரங்க அணியில் இவர் ஒரு பகுதியாக இருந்தார். இலங்கையில் நடைபெற்ற 2017 மேற்கு ஆசிய இளைஞர் ஆசிய சதுரங்க வாகையாளர் போட்டியில் 14 வயதுக்குட்பட்டவர்கள் பிரிவில் வெண்கலப் பதக்கத்தை வென்றார். பின்னர் இலங்கை சதுரங்க கிராண்ட் பிரிக்சு போட்டியில் 2021 ஆம் ஆண்டின் வெற்றியாளராகவும் உருவெடுத்தார். 2021 ஆம் ஆண்டில் நடைபெற்ற ஆசிய கலப்பு சதுரங்க வாகையாளர் போட்டியிலும் வெண்கலப் பதக்கத்தை வென்றார். 2021 ஆம் ஆண்டு மே மாதத்தில் 2021 இலங்கை தேசிய மன்றங்களிடை சதுரங்க வாகையாளர் போட்டியில் வெற்றியாளர்களாக வெளிவந்த சிறீ செயவர்தனபுர பல்கலைக்கழக அணியில் ஒரு பகுதியாக இருந்தார்.  

உருசியாவின் சோச்சியில் நடைபெற்று வரும் 2021 ஆம் ஆண்டு சதுரங்க உலகக் கோப்பைப் போட்டியிலும் ரனிந்து பங்கேற்றார். சதுரங்க உலகக் கோப்பையில் இலங்கையைப் பிரதிநிதித்துவப்படுத்திய முதல் இலங்கையர் மற்றும் சச்சினி ரணசிங்கேவுக்குப் பிறகு இரண்டாவது இலங்கையர் என்ற பெருமையையும் பெற்றார். 2021 உலகக் கோப்பைப் போட்டியின் முதல் சுற்றில் கடினமான போட்டியில் உருசிய கிராண்ட்மாசுட்டர் கிரிகோரி ஓபரினிடம் தோற்றுப்போனார்.
# சம்பூரா


**சம்பூரா** அல்லது **சோம்பூர்** (*Samboora* or *Sombur*), இந்தியாவின் ஜம்மு & காஷ்மீர் ஒன்றியப் பகுதியில் உள்ள புல்வாமா மாவட்டத்தில் அமைந்த கிராம ஊராட்சி மற்றும் பாம்பூரா வருவாய் வட்டத்தின் நிர்வாகத் தலைமையிடம் ஆகும். சம்பூரா கிராமம், மாவட்டத் தலைமையிடமான புல்வாமாவிற்கு வடக்கே 20.கிலோமீட்டர் தொலைவிலும், சிறிநகருக்கு 15.5 கிலோமீட்டர் தொலைவிலும் உள்ளது.  

## புவியியல்
சம்பூரா கிராமம் பிர் பாஞ்சல் மலைத்தொடரில் 5,164 அடி (1,574 மீட்டர்) உயரத்தில், ஜீலம் ஆற்றின் கிழக்குக் கரையில் அமைந்துள்ளது.  
## மக்கள் தொகை பரம்பல்
2011ஆம் ஆண்டின் இந்திய மக்கள் தொகை கணக்கெடுப்பின்படி 760 குடியிருப்புகள் கொண்ட சம்பூரா கிராமத்தின் மக்கள் தொகை 4889 ஆகும். அதில் 2465 ஆண்கள் மற்றும் 2424 பெண்கள் உள்ளனர். மக்கள் தொகையில் 6 வயதிற்குட்பட்ட குழந்தைகள் 13.25% வீதம் உள்ளனர். பாலின விகிதம் 1000 ஆண்களுக்கு 983 பெண்கள் வீதம் உள்ளனர். சராசரி எழுத்தறிவு 64.87% ஆக உள்ளது.  
## பொருளாதாரம்
சம்பூரா கிராமத்தின் முக்கியப் பொருளாதாரம் வேளாண்மைத் தொழில். குங்குமப்பூ வயல்கள் அதிகம் உள்ளது.  
## கல்வி
- அரசு ஆண்கள் மேனிலைப் பள்ளி, சம்பூரா
- அரசு மகளிர் மேனிலைப் பள்ளி, சம்பூரா
- குங்குமப்பூ பொதுப் பள்ளி, சம்பூரா
# ஆசிய குழந்தைகள் திருவிழா

**ஆசிய குழந்தைகள் திருவிழா** (*Asian Children's Festival*) என்பது சிங்கப்பூர் தேசிய நூலக வாரியமும் சிங்கப்பூர் தேசிய புத்தக மேம்பாட்டு மன்றமும் ஆண்டுதோறும் ஏற்பாடு செய்யும் ஒரு நிகழ்வாகும். வாழ்நாள் முழுவதும் கற்றல் பழக்கத்தை ஊக்குவிப்பதும், குழந்தைகளிடையே ஆசிய உள்ளடக்கம் மற்றும் கலாச்சாரத்தின் ஆக்கப்பூர்வமான மற்றும் மகிழ்ச்சியான கற்றலுக்கான வாய்ப்புகளை உருவாக்குவதற்கும் வழங்குவதற்கும் நடத்தப்படுகிறது. இந்த விழா ஆண்டுதோறும் சுமார் 500 பங்கேற்பாளர்களை ஈர்க்கிறது.  

## வரலாறு
ஆசிய குழந்தைகள் திருவிழாவின் தொடக்க நிகழ்வு 2000 ஆம் ஆண்டில் நடைபெற்றது. 2005 ஆம் ஆண்டில், இந்த நிகழ்வு நவம்பர் 7 முதல் 27 வரை உட்லேண்ட்சு பிராந்திய நூலகத்தில் திறப்பு விழாவுடன் நடைபெற்றது. 2006 ஆம் ஆண்டில் நவம்பர் 15 முதல் 26 வரை நடைபெற்றது.  

இந்த விழாவின் எட்டாவது பதிப்பு 2017 ஆம் ஆண்டு மத்திய பொது நூலகத்தில் நடைபெற்றது. சிங்கப்பூரின் தேசிய புத்தக மேம்பாட்டு மன்றம் இந்நிகழ்வை ஏற்பாடு செய்தது. பி.சே. இலிஞ்சு மற்றும் இலெசுலி உட்வின் உட்பட 18 நாடுகளைச் சேர்ந்த 57 பேச்சாளர்கள் இந்த விழாவிற்கு அழைக்கப்பட்டனர். ஆசியாவிலிருந்து 137 உள்ளீடுகளில் தேர்ந்தெடுக்கப்பட்ட தி லிட்டில் டூரியன் மரத்தின் வெற்றியாளருக்கு இரண்டு ஆண்டுகளுக்கு ஒரு முறை வழங்கப்படும் சுகாலசுட்டிக்கு படப் புத்தக விருதும் விழாவின் போது வழங்கப்பட்டது.<ref name="8th" / இந்த புத்தகம் சிங்கப்பூர் தொழில்நுட்ப நிறுவன மாணவர்களான ஐந்து பேர் கொண்ட குழுவால் உருவாக்கப்பட்டது.  

சிங்கப்பூரில் கோவிட்-19 தொற்றுநோய் பரவியபோது, ​​2020 மற்றும் 2021 ஆம் ஆண்டுகளில் இத்திருவிழா இலக்க முறையில் நடத்தப்பட்டது.
# தெல்பினிடா



**தெல்பினிடா** (*Delphinida*) என்பது பல திமிங்கலங்களை உள்ளடக்கிய ஓர் உயிரி கிளையாகும். ஓடோன்டோசெட்டி என்ற வரிசையில் உள்ள கடற்பாலூட்டிகளின் ஒரு கிளை ஆகும். இது அனைத்து நவீன கடல் ஓங்கில், கடற்பன்றி, லிபோடிடே மற்றும் இனியிடே போன்ற இவற்றின் உறவினர்களையும் உள்ளடக்கியது.
# முங்கேர் பல்கலைக்கழகம்



**முங்கேர் பல்கலைக்கழகம்** (*Munger University*) இந்தியாவில் பீகார் மாநில பல்கலைக்கழகம் ஆகும். 18 மார்ச் 2018 அன்று பாகல்பூரில் உள்ள தில்கா மாஞ்சி பல்கலைக்கழகத்தை இரண்டாகப் பிரித்து நிறுவப்பட்டது. இப்பல்கலைக்கழகம் 2018-19 கல்வியாண்டு முதல் கல்வி ரீதியாக செயல்படத் தொடங்கியது.  

## வரலாறு
முங்கர் பல்கலைக்கழகம் 18 மார்ச் 2018 அன்று பீகார் மாநில பல்கலைக்கழகங்கள் (திருத்தம் சட்டம், 2016 (பீகார் சட்டம்-1/2017) இன் கீழ் நடைமுறைக்கு வந்தது.  

முங்கர், பூர்ணியா, பாடலிபுத்ரா பல்கலைக்கழகங்களை உருவாக்குவது தொடர்பான மசோதாக்கள் 2016ஆம் ஆண்டில் பீகார் மாநில சட்டமன்றத்தால் நிறைவேற்றப்பட்டன. அரசிதழில் அரசு அறிவித்தபடி 2018 மார்ச் மாதம் பல்கலைக்கழகம் உருவாக்கப்பட்டது அறிவிக்கப்பட்டது.  

## வளாகம்
இப்பல்கலைக்கழகம் தற்போது முங்கர் காவல் தலைமையகத்திற்கு அருகே 25 ஏக்கர் நிலப்பரப்பில் முங்கர் வளாகத்தில் உள்ள ஆர். டி & டி. ஜே கல்லூரியில் இருந்து இயங்கி வருகிறது.  

## கல்லூரிகள்
முங்கர் பல்கலைக்கழகத்தில் 17 உறுப்புக் கல்லூரிகள், 12 இணைக்கப்பட்ட கல்லூரிகள், 5 ஒற்றை ஆசிரியக் கல்விக் கல்லூரிகள் (இணைக்கப்பட்ட கல்வியியல் கல்லூரிகள்) மற்றும் ஒரு இணைக்கப்பட்ட சட்டக் கல்லூரி உள்ளன.  

### இணைவுக் கல்லூரிகள்

- பிசுவநாத் சிங் சட்ட ஆய்வுகள் நிறுவனம்
- சி. என். பி கல்லூரி ஹாதியாமா, சேக்புரா
- தன்ராஜ் சிங் கல்லூரி, சிக்கந்திரா, ஜமுய்
- சர்வதேச கல்லூரி கோசெய்த், லக்கிசராய்
- எம். எஸ். கல்லூரி, அலௌலி, சோனிகார், ககாரியா
- மகிளா மகாவித்யாலயா பாரியா, லக்கிசராய்
- பால்குனி பிரசாத் யாதவ் கல்லூரி, சாகை, ஜமுய்
- ஆர். லால் கல்லூரி லக்கிசராய்
- சஞ்சய் காந்தி மகிளா கல்லூரி ஷேக்புரா
- சியாமா பிரசாத் மகிளா கல்லூரி ஜமுய்
- எசு. ஏ. ஏகலைவா பட்டப்படிப்பு கல்லூரி ஜமுய்
- எசு. பி. என் கல்லூரி கர்ஹி ராம்பூர், முங்கர்
- எசு. கே. கல்லூரி, லோகந்தா, ஜமுய்
- எசு. எசு. கல்லூரி, மெகாசு சேக்புரா

### உறுப்புக் கல்லூரிகள்

- பி. என். எம். கல்லூரி, பாரியா, இலக்கிசராய்
- பி. ஆர். எம். கல்லூரி, முங்கர்
- டி. எசு. எம். கல்லூரி, ஜாஜா, ஜமுய்
- எச். எசு. கல்லூரி, ஆவேலி கரக்பூர், முங்கர்
- ஜே. எம். எஸ். கல்லூரி, முங்கர்
- ஜக்ஜீவன் ராம் ஷ்ராமிக் மகாவித்யாலயா (ஜே. ஆர். எசு. கல்லூரி)
- ஜமால்பூர் கல்லூரி, ஜமால்பூர்
- கோஷி கல்லூரி, ககாரியா
- கே. டி. கல்லூரி, கோக்ரி ஜமால்பூர், ககாரியா
- கே. கே. எம். கல்லூரி, ஜமுய்
- கே. எம். டி. கல்லூரி, பர்பட்டா, ககாரியா
- கே. எசு. எசு. கல்லூரி, லக்கிசராய்
- மகளிர் கல்லூரி, ககாரியா
- ஆர். டி. கல்லூரி, ஷேக்புரா
- ஆர். டி & டி. ஜே கல்லூரி, முங்கர்
- ஆர். எசு. கல்லூரி, தாராபூர், முங்கர்
- எசு. கே. ஆர். கல்லூரி, பார்பிகா, ஷேக்புரா
- ஆர். லால் கல்லூரி லக்கிசராய்